Καλόλιμνος Καλύμνου

Η Καλόλιμνος ή Γαϊδουρονήσι είναι Ελληνική νησίδα των Δωδεκανήσων στα βορειοανατολικά της Καλύμνου. 

Γεωγραφία
Η Καλόλιμνος βρίσκεται στο μέσον περίπου της απόστασης με τις μικρασιατικές ακτές, εκτεινόμενη κατά διεύθυνση Ανατολή - Δύση. Η έκτασή της είναι 1,192 τ. χλμ. και υψόμετρο 115 μ. (377 πόδια). Η νότια ακτή της είναι γεμάτη όρμους, ενώ η βόρεια πολύ απόκρημνη. Ανατολικά της Καλολίμνου στα 5 χλμ. βρίσκονται οι δύο βραχονησίδες Ίμια (Ίμια ένα και Ίμια δύο). Η συνοριακή γραμμή των χωρικών υδάτων διέρχεται από το μέσον, της μεταξύ Ιμίων και πλησιέστερης τουρκικής ακτής, απόστασης. Έχει χαρακτηριστεί ως "Άλλο τοπίο" και είναι μέρος της Ζώνης Ειδικής Προστασίας "Βόρεια και ανατολική Κάλυμνος, Τέλενδος, Καλόλιμνος και νησίδες", συνολικής έκτασης 5.900 στρεμμάτων αφού αποτελεί περιοχή στην οποία αναπαράγονται αρπακτικά. Στο έδαφός της φιλοξενούνται είδη των θαμνώνων και των απόκρημνων βράχων καθώς και είδη παγκοσμίου ενδιαφέροντος όπως ο Θαλασσαετός (Haliaeetus albicilla).

Ακτογραφία
Σημειώνεται ότι η νότια ακτή είναι κατάσπαρτη από επικίνδυνους υφάλους και σκοπέλους που αποκλείουν την ασφαλή προσέγγιση με σκάφος. Επίσης και στη βόρεια ακτή και περί το μέσον αυτής υφίστανται απόκρημνα βράχια που απαιτούν ιδιαίτερη προσοχή. Πλησίον του δυτικού άκρου υφίσταται εκτενής ύφαλος - πάγκος, σε βάθος 5 οργυιές, ενώ περί το μέσον της νότιας ακτής και σε απόσταση 3 στάδια (0,3 μιλίου) βρίσκεται η βραχονησίδα "Πλευρό" πέριξ της οποίας επίσης υφίστανται ύφαλοι που απαιτούν ιδιαίτερη προσοχή.

Το όνομά της πιθανότερα προέρχεται από το απάγγιασμα, τη γαλήνη, που παρέχει κατ΄ αντίθετη πλευρά σε υφιστάμενες άσχημες καιρικές συνθήκες, όπου αντίστοιχα η θάλασσα φαίνεται να καλο-λιμνάζει. Η νησίδα έχει αυτόματο φάρο στο ανατολικό άκρο της στη θέση που είχε κατασκευαστεί το 1864 από την Γαλλική εταιρεία Οθωμανικών φάρων πέτρινος περιστροφικός φάρος.

Σημειώσεις
Λεπτομερείς ναυτιλιακές πληροφορίες για την νήσο Καλόλιμνος παρέχει ο Ελληνικός Πλοηγός 4ος τόμος και ιδιαίτερα ο χάρτης ελληνικής έκδοσης: ΧΕΕ-4511, που καλύπτει και τις νήσους Κάλυμνο και Λέρο.

Διοικητικά
Σύμφωνα με το σχέδιο Καλλικράτης υπάγεται στον δήμο Καλυμνίων και σύμφωνα με την απογραφή 2011 έχει 2 μόνιμους κατοίκους«ΦΕΚ αποτελεσμάτων ΜΟΝΙΜΟΥ πληθυσμού », σελ. 10839 (σελ. 365 του pdf) αλλά διατηρεί και μερικούς στρατιώτες που επανδρώνουν το τοπικό φυλάκιο. 

Εξωτερικοί σύνδεσμοι
 Η Καλόλιμνος στον χάρτη από τον ιστότοπο http://wikimapia.org
 Kalólimnos: Greece από το National Geospatial-Intelligence Agency, Bethesda, MD, USA
 gr162 βόρεια και ανατολική κάλυμνος, τέλενδος, καλόλιμνος και νησίδες από την Ελληνική Ορνιθολογική Εταιρεία
 Γαιδουρονήσι της Καλύμνου από τον ιστότοπο Γεωδίφης 

Παραπομπές

Κατηγορία:Βραχονησίδες της Καλύμνου